
Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 6. pontja alapján az óvodai ellátás biztosítása a helyi önkormányzat kötelező feladata. 
A nemzeti köznevelésről szóló 2011. évi CXC. törvény (a továbbiakban: Nkt.) 83. § (2) bekezdés b) pontja alapján a fenntartó dönt az óvodába történő jelentkezés módjáról, az óvodai általános felvételi időpontról, az óvoda heti és éves nyitvatartási idejének meghatározásáról.
Ennek megfelelően Mórágy Község Önkormányzat Képviselő-testülete a 15/2022. (II.17.) számú határozatában döntött arról, hogy az önkormányzati fenntartású óvodákban a beiratkozás időpontja 2022. április 27. és április 28. napja. Az intézmény a beiratkozást lefolytatta, sajnos csak 1 gyermeket írattak be az óvodába.

A fenntartó határozza meg az Nkt. 83. § (2) bekezdés d) pontja értelmében az adott nevelési évben indítható óvodai csoportok számát. 
A jogszabály meghatározza a csoportok létszámát is (Nkt. 4. sz. melléklet), amely szerint az óvodai csoportlétszám minimum 13, maximum 25 fő. Az e mellékletben írt minimális és maximális csoportlétszámtól eltérni pedig az Nkt. 25. § (7) bekezdés felhatalmazása lapján az alábbiak szerint lehet: „Az óvodai csoportra … megállapított maximális létszám a nevelési év ... indításánál a fenntartó engedélyével legfeljebb húsz százalékkal átléphető, továbbá függetlenül az indított … csoportok számától, akkor is, ha a nevelési év … során új gyermek … átvétele, felvétele miatt indokolt. …”
„A minimális létszámtól csak akkor lehet eltérni, ha azt az óvodai, tanulói jogviszony nevelési, tanítási év közben történő megszűnése indokolja.” – Nkt. 25.§ (7) bekezdés.
A nemzetiségek jogairól szóló 2011. évi CLXXIX. törvény 22. § (5) bekezdése szerint: „A településen meg kell szervezni és fenn kell tartani a nemzetiségi óvodai nevelést, továbbá a nemzetiségi iskolai nevelés-oktatást, …. ha ezt ugyanahhoz a nemzetiséghez tartozó legalább nyolc (gyermek) tanuló törvényes képviselője a fenntartótól kérte, és az óvodai csoport, iskolai osztály a nemzeti köznevelésről szóló törvény rendelkezései alapján megszervezhető.”
Az Nkt. 47. § (7) bekezdésében foglaltak szerint: „Az enyhe értelmi fogyatékos, beszédfogyatékos vagy pszichés fejlődési zavarral küzdő sajátos nevelési igényű tanulót két gyermekként, a mozgásszervi, érzékszervi, középsúlyos értelmi fogyatékos, autizmus spektrum zavarral küzdő vagy halmozottan fogyatékos gyermeket, tanulót három gyermekként kell figyelembe venni az óvodai csoport, iskolai osztály, kollégiumi csoport létszámának számításánál, ha nevelés-oktatásuk a többi gyermekkel, tanulóval együtt történik.”

A beíratási adatokból megállapítható, hogy a Mórágyi Óvoda induló csoportjainak számát az előző évi mértékben, 1 csoportban javasoljuk elfogadni, tekintettel arra, hogy a gyermeklétszám nagymértékű csökkenést mutat (jelenleg 17 gyermek van, ebből 7 ballag, 10 gyermek marad, és ehhez jön az új beíratott).

Az intézmény jelenlegi állományi létszáma 3 fő, melyből a csoportszámhoz igazodóan 2 fő óvodapedagógus, 1 fő dajka. 

Kérem a tisztelt képviselő-testületet az előterjesztés megvitatására, a határozati javaslatban foglaltak elfogadására!

Határozati javaslat: 

Mórágy Község Önkormányzatának Képviselő-testülete a nemzeti köznevelésről szóló 2011. évi CXC. törvény 83. § (2) d) pont felhatalmazása alapján a 2022/2023. nevelési évre a Mórágyi Óvoda intézményében összesen 1 óvodai csoport indítását engedélyezi.

